Klagte teen SAID-3 word teruggetrek | Netwerk24
07 Februarie 2020 21:08
Die nasionale vervolgingsgesag (NVG) gaan klagte terugtrek teen die drie voormalige werknemers van die Suid-Afrikaanse Inkomstediens (SAID) wat daarvan beskuldig is dat hulle lede was van 'n sogenaamde rogue-eenheid.
Die drie beskuldigdes is Ivan Pillay, Andries Janse van Rensburg en Johann van Loggerenberg
Die NVG het die aankondiging Vrydagaand in 'n verklaring gedoen.
Die NVG sê 'n hersieningspaneel wat na die saak gekyk het, het sy werk afgehandel en 'n verslag met aanbevelings aan adv. Shamila Batohi, nasionale direkteur van openbare vervolging (NDOV), voorgelê. "Ná 'n noukeurige beoordeling van die getuienis en ander tersaaklike materiaal is die eenparige gevolgtrekking van die paneel dat daar geen redelike vooruitsig vir suksesvolle vervolging is nie.
"Die paneel beveel aan dat alle klagte teen die beskuldigdes teruggetrek­ word."
Die saak teen die drie sloer al langer as tien jaar. Hulle is daarvan beskuldig dat hulle vertroulike gesprekke van die Skerpioene en die NVG in 2006 en 2007 afgeluister het. Die klagte behels die oortreding van die Wet op die Onderskepping van Inligting en die Voorsiening van Kommunikasieverwante Inligting (Rica), asook die Wet op die Voorkoming van Georganiseerde Misdaad, alternatiewelik korrupsie.
Die verdediging het reeds in Maart 2018 vertoë aan die NVG gerig en gevra dat die saak van die hofrol geskrap word.
Bykomende vertoë, wat bestaan uit 'n dokument van meer as 4 000 bladsye, is aan Batohi, wat by adv. Shaun Abrahams as NDOV oorgeneem het, gegee.
Ivan Pillay, Andries Janse van Rensburg en Johann van Loggerenberg in die hooggeregshof in Pretoria.Foto: Isabel Venter
Meer oor: Suid-Afrikaanse Inkomstediens (Said) | Johann Van Loggerenberg | Ivan Pillay | Andries Janse Van Rensburg | Nasionale Vervolgingsgesag (Nvg) | Klagtes | Teruggetrek